Az ország legsikeresebb vállalkozójának bőrébe bújhatnak azok, akik kipróbálják a Magyar Kétfarkú Kutya Párt új, a Super Mario tematikájára hajazó játékát. Paródia lévén a körítés se semmi: feltűnik a kisvasúton ülő Orbán Viktor, Schmidt Mária és egy méregdrága hajó is.

Mészáros Lőrincet korábban a HVG hetilap címlapján mi is ábrázoltuk Super Marióként. No, nem azért, mert a felcsúti vállalkozó is odavan a számítógépes programokért, hanem mert a népszerű játékfigurához hasonlóan Mészáros is mágnesként gyűjti maga köré a pénzérméket.

Tudomásunk szerint a hasonlóságot eddig senki nem ültette át a videojátékos világba, így a Kétfarkú Kutya Párt alkotása egy régi hiányérzetet is enyhít: olyan játékot készítettek ugyanis, amelyben magával Mészárossal lehet gyűjteni a pontokat/betevőt, egy Marióéhoz nagyon hasonló világban.

Fotó: Magyar Kétfarkú Kutya Párt

A program böngészőből és mobilról is játszható, igaz, utóbbi esetben csak Androidon, és fontos követelmény, hogy legalább 7.0-ás rendszerre van hozzá szükség. Tapasztalaink szerint azonban telefonról jobb nem is próbálkozni vele: nagy képernyőről sokkal szórakoztatóbb.

Az irányítás a korábbi mariós programokhoz hasonlóan a billentyűzet nyilaival végezhető, ugrani pedig a Shifttel lehet. A Kétfarkúak egy karakterválasztó képernyőt is beépítettek játékba, így nem csak a nagy Mészárossal, hanem a Kétfarkúak jelöltjével, az időközi polgármesteri címért szintén versenybe szálló, "igazi" Mészáros Lászlóval is lehet pontokat gyűjteni. A játékos dolgát különféle ellenségek nehezítik, köztük a kisvonaton száguldó kormányfő, Schmidt Mária, valamint a jól ismert teknőcök.

Ha máskor is tudni szeretne hasonló dolgokról, kövesse a HVG Tech rovatának Facebook-oldalát.